27.12.2022 г.
BG
Официален вестник на Европейския съюз
C 493/21 Вторник, 7 юни 2022 r.
Г. като има предвид, че връзките между изменението на климата и конфликтите могат да бъдат сложни, а конкретните последици от изменението на климата за конфликтите са предимно специфични за контекста; като има предвид, че съществува необходимост от подкрепа за по-систематичен и широкообхватен обмен и взаимно обогатяване между научните общности, работещи по връзките между климата и сигурността;
Д. като има предвид, че изменението на климата продължава да бъде в основата на програмата за мир и сигурност като краен „умножител на заплахите“, засилващ съществуващите социални, икономически и екологични рискове, които могат да подхранват размирици и потенциално да доведат до ожесточени конфликти; като има предвид, че промените в околната среда и климата и последиците от тях, в съчетание с други фактори, по-скоро изострят вече съществуващите уязвимости, напрежения и рискове, отколкото винаги сами по себе си да предизвикват или да се явяват пряка причина за въоръжени междудържавни или международни конфликти; като има предвид, че изменението на климата може да засегне сигурността на хората по различен начин в зависимост от техния пол, социално-икономическо положение, възраст, сексуална ориентация, етническа принадлежност, религия (или липса на такава), способности, увреждания и др.; като има предвид, че по-специално маргинализираните групи обикновено са непропорционално отрицателно засегнати от изменението на климата; като има предвид, че рисковете за сигурността, свързани с изменението на климата, засягат по-специално населението в неравностойно икономическо положение и имат социално-икономически последици; като има предвид, че изменението на климата оказва отрицателно въздействие върху културното и природното наследство на засегнатите райони;
Е. като има предвид, че климатичната криза засяга както човешката, така и държавната сигурност; като има предвид, че изменението на климата се пресича по различни начини с политическата, етническата и социално-икономическата динамика и е пряк двигател на конфликтите, тъй като увеличава рисковете от бедствия и оказва допълнителен натиск върху екосистемите, като по този начин застрашава поминъка на хората, сигурността на водоснабдяването и продоволственото осигуряване и критичната инфраструктура, наред с другото, чрез предизвикване на промени в земеползването и влошаване на състоянието на околната среда;
Ж. като има предвид, че покачването на морското равнище вече доведе до наводнения и засоляване, създавайки сериозен риск за сигурността и съществуването на ниско разположените крайбрежни райони и острови; като има предвид, че според актуализирания доклад „Groundswell“ на Световната банка от 2021 г. изменението на климата би могло да принуди 216 милиона души да се преместят в рамките на своите държави до 2050 г.; като има предвид, че в доклада се посочва също така, че незабавни и конкретни действия могат значително да намалят мащаба на климатичната миграция; като има предвид, че недостигът на вода оказва многостранно въздействие върху сигурността на хората и социално-политическата стабилност; като има предвид, че поради изменението на климата водоснабдяването ще бъде засегнато, особено в развиващите се страни, докато търсенето на вода в световен мащаб ще нарасне; като има предвид, че изменението на климата увеличава риска от засушавания и наводнения; като има предвид, че въздействието на изменението на климата върху цените на храните подкопава поминъка и предизвиква разселване, заболявания и глад, които от своя страна водят до миграция в безпрецедентен мащаб;
З. като има предвид, че в района на Сахел въздействието на изменящите се климатични условия върху наличието на природни ресурси, съчетано с фактори като прираста на населението, слабото управление и предизвикателствата, свързани със земевладението, доведе до увеличаване на конкуренцията по отношение на оскъдните природни ресурси — най-вече плодородни земи и води, и предизвика напрежение и конфликти между общностите и групите за препитание;
И. като има предвид, че изменението на климата е един от факторите, които оформят стратегическата среда, тъй като увеличава рисковете и налага ограничения; като има предвид, че климатичната криза доведе до последствия за международната система, където тя има потенциала да влоши геополитическите напрежения и да промени баланса между големите сили; като има предвид, че проблемите, свързани с изменението на климата, се използват от злонамерени участници, за да се увеличи тяхното влияние или да се насърчат враждебните действия; като има предвид, че топенето на полярните шапки увеличава геополитическото напрежение, особено около Северния полюс;
Й. като има предвид, че въоръжените сили на САЩ са загубили повече военно оборудване и инфраструктура поради природни бедствия, отколкото поради въоръжените конфликти в Афганистан и Ирак, взети заедно; като има предвид, че администрацията на президента Байдън положи положителни усилия за борба с изменението на климата, включително чрез повторно присъединяване към Парижкото споразумение и включване на изменението на климата в своите временни стратегически насоки за национална сигурност;
К. като има предвид, че въоръжените сили са сред най-големите потребители на изкопаеми горива в света;